מגי טביבי

מרגרט "מגי" טביבי (נולדה ב-3 בינואר 1995, ב' בשבט ה'תשנ"ה) היא מגישת טלוויזיה ושחקנית ישראלית, מגישת מהדורת החדשות המרכזית של ערוץ עכשיו 14. התפרסמה לראשונה כשהופיעה בעונה התשיעית של תוכנית "האח הגדול" ברשת 13.

ביוגרפיה
נולדה כמרגרט קקולי. יש לה אח אחד, ארן קקולי. גדלה בחולון, לאב ואם ממוצא פרסי. הוריה התגרשו כאשר הייתה בת שבע.

הייתה בנערותה ספורטאית, שחיינית למרחקים ארוכים בקבוצת "הפועל חולון" וסגנית אלופת ישראל לנערות עד גיל 16 במשחה ל-3 ק"מ במים פתוחים בתחרות שנערכה באילת. לאחר מכן, התחרתה כרצה בנבחרת ישראל לריצות ארוכות.

במסגרת שירותה הצבאי הייתה לוחמת ביחידת המעברים של חיל המשטרה הצבאית. יצאה לתפקידי פיקוד והדרכה ופיקדה על שלושה מחזורים של טירונים בבה"ד 13.

בשנת 2018 התפרסמה עם כניסתה לעונה התשיעית של תוכנית המציאות "האח הגדול" ברשת 13. היא נכנסה בכניסה הראשונה לאותה עונה והייתה למודחת השישית.

לאחר פריצתה, חתמה טביבי כשחקנית בסוכנות ADD סוכנות לשחקנים. כמו כן, החלה את לימודי המשחק שלה בסטודיו של גל אמיתי. שיחקה בהופעת אורח בסדרה "גיבור אמיתי" ב-YES KIDS, וכן שיחקה בסדרה "למה מי מת" ב-YES בתפקיד אושרת. הייתה המנחה של שתי תוכניות טלוויזיה: "ד"ש עם שיר", ו"מתוקים" בערוץ 24.

במקביל לעשייה הטלוויזיונית, ניהלה מותג תכשיטים בבעלותה, הנקרא "MAG", אשר פעל במשך כשנתיים.

טביבי מנהלת חשבון אינסטגרם המונה למעלה מ-250 אלף עוקבים, ומשתפת פעולה עם חברות עסקיות.

בנובמבר 2021 נבחרה להנחות את מהדורת החדשות המרכזית של עכשיו 14 לצד יונתן אוחיון.

עם השקת לוח השידורים החדש של עכשיו 14 ביוני 2022, נבחרה טביבי להגיש לבדה את מהדורת החדשות המרכזית. במרץ 2023 החל שרון גל להגיש לצידה.

במרץ 2023 נבחרה להנחות את טקס הזיכרון הממלכתי לחללי ונפגעי פעולות איבה ביום הזיכרון לחללי מערכות ישראל. במאי 2023 הנחתה את העצרת הממלכתית לציון 56 שנים לשחרורה ולאיחודה של ירושלים, יחד עם אביב אלוש.

טביבי בעלת תואר ראשון במשפטים מה.

חיים אישיים ופעילות חברתית 
לצד הקריירה, טביבי עוסקת בפעילות חברתית במסגרת "ארגון לתת", "עמותת שניר", "מעגלי נשים", וארגון נכי צה"ל. היא גם הייתה מובילת יוזמות "ממדים ללימודים" בשנת 2020.

טביבי מנהלת אורח חיים דתי, רווקה ומתגוררת בתל אביב.

קישורים חיצוניים 

 כתבות וראיונות, באתר מגזין את
 כתבות, באתר רשת 13
 "מגי טביבי חוזרת לחיים שלפני האח הגדול", מעריב, 11 בדצמבר 2019
 "זה התפקיד החדש של מגי טביבי בערוץ 20", ישראל היום, 18 בנובמבר 2021
 "עכשיו אנשים יאכלו את הכובע" - מגי טביבי בטוחה שערוץ 14 עוד יפתיע את כולנו", "את", 2 בדצמבר 2021

הערות שוליים

מתחרי האח הגדול (ישראל)
מעצבות ישראליות
מנחות טלוויזיה ישראליות
נשות טלוויזיה ישראליות
מגישות חדשות ישראליות
בוגרות המסלול האקדמי המכללה למינהל: משפטים
סגל עכשיו 14
ישראליות שנולדו ב-1995